Телевидене хьае атта дацар цу хьалашка. Эшараш дукха дар: из болх ховш бола нах-журналисташ, оператораш, режиссёраш, звукорежиссёраш, водителаш, чуIе моттиг, кхыдараш. Укхаза чIоаггIа накъабаьлар Нохч-ГIалгIай телевидене болх баь, цу гIулакхаца ювзаенна белггала поалхам Iоа бола нах. Къаьстта а царех вар спортаца ювзаеннача передачай редактор хинна Чахкиев Башир. Еррига хало шийна хьатIаийца, цу балха юхьиг дIайолае йийзар цун. Наьсарерча суда подвала чу яр студи. Дукха йоккха йоаца цхьа зал мара хIама дацар цун. Массехк камера, пенах йоаллаш цхьа телефон, дукха доккха доацаш герга истолг – из бар дукхагIча даькъе телевидене боахам. ХIаьта а хIара дийнахьа, сайрийна ялх сахьат даьлча, мехка латтача хьалах, кердадарех дувцар цун болхлоша. Кийчйора бе-бе репортажаш, студе хьехар цу заман чухь хьалхабаьнна лийнна Iаьдала а дин а викалаш, царех вар М. Сакалов, К. Костоев, С. Хамхоев, кхыбараш.